**Ανησυχία των ρευματοπαθών για το κλείσιμο των φαρμακείων του ΕΟΠΥΥ και την εξαγγελία για προμήθεια των φαρμάκων του Ν3816 από τα ιδιωτικά φαρμακεία.**

Όπως είναι γνωστό, οι φλεγμονώδεις αρθρίτιδες, όπως είναι η ρευματοειδής αρθρίτιδα, η αγκυλοποιητική σπονδυλαρθρίτιδα και η ψωριασική αρθρίτιδα, είναι τα πιο συχνά ρευματικά νοσήματα και αφορούν γύρω στους 350 χιλ. Ελλήνων στην παραγωγική κυρίως ηλικία. Είναι χρόνια συστηματικά νοσήματα και είναι η πιο συχνή αιτία αναπηρίας, αν δεν αντιμετωπιστούν έγκαιρα και αποτελεσματικά.

Μεγάλο μέρος των σκευασμάτων για τη θεραπεία των νοσημάτων αυτών υπάγονται στην λίστα των φαρμάκων του Ν3816, που αφορά φάρμακα υψηλού κόστους για σοβαρές παθήσεις.

Μετά την οικονομική κρίση και την περικοπή της φαρμακευτικής δαπάνης, η διαδικασία προμήθειας των φαρμάκων αυτών έχει υποστεί πολλές αλλαγές με αποτέλεσμα την ταλαιπωρία και την σύγχυση των ασθενών, που πολλές φορές ήταν αναγκασμένοι να διανύουν χιλιόμετρα προκειμένου να προμηθευτούν έγκαιρα το φάρμακό τους. Το τελευταίο διάστημα η προμήθεια των φαρμάκων αυτών γινόταν αποκλειστικά από τα φαρμακεία του ΕΟΠΥΥ και τα φαρμακεία των κρατικών Νοσοκομείων, όπου δεν υπήρχε φαρμακείο του ΕΟΠΥΥ να εξυπηρετήσει τους ασθενείς, με πολύ ικανοποιητικό ρυθμό.

Με ανησυχία πληροφορηθήκαμε τον σχεδιασμό του κλεισίματος της πλειοψηφίας των φαρμακείων του ΕΟΠΥΥ και τη μεταφορά της προμήθειας των φαρμάκων αυτών στα ιδιωτικά φαρμακεία, και ο κίνδυνος να ψάχνει πάλι ο ασθενής το φάρμακο του είναι ορατός.

Όπως είναι γνωστό τα φάρμακα αυτά είναι υψηλού κόστους, που σημαίνει ότι τα περισσότερα φαρμακεία δεν θα έχουν την οικονομική δυνατότητα να τα προμηθεύονται, με την υποχρέωση να πληρώνουν τις φαρμακαποθήκες άμεσα, ενώ θα αποζημιώνονται από τον ΕΟΠΥΥ μετά από 6-12 μήνες. Ποιός ασθενής θα μπορεί να καλύψει το κόστος αγοράς των φαρμάκων αυτών μέχρι την αποζημίωση τους από το ασφαλιστικό ταμείο; Με τους ανασφάλιστους ασθενείς τι θα γίνει;

Πώς διασφαλίζει το Υπουργείο Υγείας την αποφυγή των παράλληλων εξαγωγών, που όπως ξέρουμε λόγω της χαμηλότερης τιμής τους στην Ελλάδα είναι επίφοβη; Πώς θα εξασφαλίζεται η επάρκεια των φαρμάκων για τον Έλληνα ασθενή, που η ποιότητα ζωής του, πολλές φορές και η ίδια η ζωή του, εξαρτάται απ’ αυτά;

Πώς μπορούμε να μιλάμε για εξοικονόμηση στη φαρμακευτική δαπάνη όταν παραγνωρίζουμε το γεγονός της εξοικονόμησης υπέρ του Οργανισμού (όπως σε πρόσφατη ανακοίνωση του παραδέχεται ο ίδιος ο ΕΟΠΥΥ) ποσοστού 11,5% επί της νοσοκομειακής τιμής των φαρμάκων αυτών, ενώ στην περίπτωση διάθεσής τους από τα ιδιωτικά φαρμακεία θα επιβαρύνεται ο Οργανισμός και με την προμήθεια των φαρμακοποιών όσο χαμηλή και αν εξαγγέλλεται ότι θα είναι;

**Τελικά γιατί δεν λαμβάνεται επιτέλους υπ’ όψη από τους ιθύνοντες η γνώμη, η εμπειρία και η άποψη των ίδιων των ασθενών και των οργανώσεών τους; Μέχρι πότε θα λαμβάνονται αποφάσεις για μας χωρίς εμάς;;**

Κατερίνα Κουτσογιάννη

Πρόεδρος του Συλλόγου Ρευματοπαθών Κρήτης